২-০ গোলে হারের পর বিদায় নিশ্চিত হয়ে যায় মামুনুল-জামালদের। ভরা গ্যালারির সমর্থন থাকার পরও হারতে হয়েছে তাদের। দুঃস্বপ্নের হারের পর গ্যালারি থেকে বোতল ছুড়ে মারেন ক্ষুব্ধ ফুটবলপ্রেমীরা। তাদের ক্ষোভটা পুরো দল নয়, গোলরক্ষক সোহেলের ওপর ভীষণ চটেছেন তারা। দলের স্বপ্ন ভঙ্গের বিদায় কাঠগড়ায় দাঁড়াতে হয়েছে তাকে। সোহেল নিজেই নিজেকে দাঁড় করিয়েছেন কাঠগড়ায়। নেপালের বিপক্ষে হাস্যকর সেই ভুলের খেসারত এখন ব্যক্তিগতভাবে দিচ্ছেন আবাহনী লিমিটেডের এই গোলরক্ষক। হাস্যকর গোল হজমের পেছনে কোনো অজুহাত দিলেন না তিনি। অনুশোচনায় ভুগছেন তিনি। ম্যাচ শেষে ক্লাবে নিজের কক্ষে বসেও কেঁদেছেন গোলরক্ষক। দুঃস্বপ্নের ম্যাচ শেষে পরশু রাতে ঘুমাতে পারেনি সোহেল। সারা রাত জেগেছিলেন তিনি। কাল সকালে ঘুম থেকে উঠেই হোটেল ছেড়ে ক্লাবে এসে উঠেছেন। তার কথাতেও ছুঁয়ে গেছে বিষণœতা, ‘ভোর ৫টার পরে একটু ঘুম এসেছিল। ততক্ষণে আজান পড়ে গেছে। তখনো আমি এপাশ-ওপাশ করছি। এর আগে ফ্লোরে হেঁটেছি। খালি মাথার ভেতর ঘুরছিল, কী করলাম আমি। আমি আমার দেশকে হারিয়ে দিলাম! মানুষ আমাকে ক্ষমা করতে পারবে কি না জানি না? আমিই তো আমাকে ক্ষমা করতে পারব না।’